Yle Klassinen

Yle Klassinen (aiemmin Ylen Klassinen) on Yleisradion digitaalinen radiokanava, jolla soitetaan vuorokauden ympäri (24 h) klassista musiikkia, kuten esim. sinfonioita, konserttoja sekä muita sävel- ja lauluteoksia. Kanavan ensimmäinen lähetys oli huhtikuun 30. päivänä vuonna 1999. Kanavaa voi seurata Yle Areenan välityksellä, itsenäisellä (stand-alone) nettiradiolla 
(esim. Terratec Noxon) tai tietokoneella (esim. WinAmp-sovellus). Yle Klassinen oli saatavilla koko Suomessa Ylen digi-tv:n radiokanavana, mutta palvelu lopetettiin 30. kesäkuuta 2016. Tavallisella analogisella radiovastaanottimella Yle Klassinen kuuluu ainoastaan Yle Radio 1:n kanssa tehtävien yhteislähetysten aikaan kahdesti päivässä.

Ohjelmisto 
Yle Klassisen ohjelmisto on jaettu viiteen osioon vuorokaudenajan mukaan: aamu-, aamupäivä-, päivä-, ilta- ja yöklassiseen. Lisäksi yhden ja kahden välillä lähetetään Klassista kahteen -konsertti. Yle Klassisen ohjelmat saivat keväällä 2020 perinteisten vuorokaudenaikoihin perustuvien nimien rinnalle uudet nimet, jotka kuvaavat paremmin kunkin ohjelman tematiikkaa. Kanavalla soitettavien teosten kuuluttaja on myös kanavan tuottajana toimiva Jari Rantschukoff. Teosten nimet kuulutetaan sekä ennen esitystä että sen jälkeen. Teosten nimet löytyvät myös Yle Areenan ohjelmatiedosta esityksen aikana.

Kanavalla soivat Yleisradion oman orkesterin Radion sinfoniaorkesterin (RSO) tulkinnat, Ylen omat kantanauhatallenteet sekä Euroopan Yleisradioliitto EBU:n konsertit ja teemapäivät. Kesäaikana Yle Klassisessa kuullaan konsertteja maailman suurimmalta klassisen musiikin festivaalilta BBC:n Promseilta. Klassisen ohjelmat ovat äänenlaadultaan lähes CD:n tasoa, eli parempaa kuin perinteisissä FM-lähetyksissä.  

Yle Klassisen ohjelmakaavio on viikoittain samanlainen. Ohessa on esimerkki kanavan ohjelmistosta helmikuulta 2020.

Yöklassinen ja Klassista kahteen -konsertti ovat yhteislähetyksiä Yle Radio 1:n kanssa, ja niiden aikatauluun saattaa vaikuttaa Radio 1:n muu ohjelmisto.

Ohjelmakuvaukset 
 Aamuklassinen eli Lempeitä säveliä on aamuisin kuudelta (sunnuntaisin ja pyhäpäivinä seitsemältä) lähetettävä ohjelma. Sen ohjelmiston pääpaino on vanhoissa teoksissa ja tallenteissa. Temaattisesti aamuklassisen musiikin on tarkoitus koostua "kiireettömästä ja lempeästä" musiikista.

 Aamupäivän klassinen eli Valoisaa klassista on yhdeksältä (sunnuntaisin ja pyhäpäivisin kymmeneltä) alkava ohjelma, jonka ohjelmistoa kuvataan "energiseksi ja piristäväksi".

 Klassista kahteen on Yle Radio 1:n kanssa päivittäin yhdeltä iltapäivällä lähetettävä klassisen musiikin konsertti. Sen teokset kokoaa yksi toimittaja, joka vaihtelee. Konsertin teema vaihtelee päivittäin. 

 Päiväklassinen eli Voimaklassista on päivittäin kahdelta lähetettävä ohjelma, jonka teosten teema on rytmikkyys ja voimaannuttavuus.

 Iltaklassinen eli Tummansinisten tuntien musiikkia lähetetään iltakuudesta alkaen. Sen ohjelmisto koostuu juhlavasta ja koristeellisesta klassisesta musiikista sekä harvinaisista teoksista. Ohjelmassa voidaan soittaa myös pidempiä teoksia.

 Yöklassinen eli Syventävää klassista on Yle Radio 1:n kanssa lähetettävä ohjelma, jonka teema vaihtelee päivittäin. Siinä soitetaan usein myös pidempiä teoksia kuten kokonaisia oopperoita.

Lähteet 

Ylen radiokanavat